More Jana

Allis-pats

Jana More

Allis-pats

.

IS

MIEGA PELĪTES

Augu dienu miega peles maļ.

Peles maļ.

Miega miltus bērniem maļ.

Bērniem maļ.

Tukšos maisiņus vāc atpakaļ.

Atpakaļ.

Varen košos zābakos, ka prieks,

Staigā runcis Murcis — dzirnavnieks.

Dzirnavnieks.

Nelīdīs uz mūrīša ne dzīts,

Kamēr plāns būs izpildīts.

Spožu tiltu Mēness ceļ.

Mēness ceļ.

Peles maisus ratos veļ.

Ratos veļ.

Ne tās mēra, ne tās sver.

Ne tās sver:

Bērniem tieši acīs ber.

Acīs ber.

Pašas tek kā bultiņas —

Maisiņš piemirsts gultiņā ..

Bet, kad bērni pamostas,

Kas tad tas?

Miedziņš zudis,

Maisiņš zudis.

Peļu nav ...

.

KARNEVALS

Atbrien marts pa sniega vālu

Runči rīko karnevālu.

Dienasgaismu došot Mēness,

Bēršot sniegā zvaigžņu plēnes

Dārzā, ābeles kur slejas,

Būšot rotājās un dejas ...

Vecais raibais runcis Čiko

Pārģērbsies par baraviku.

Zina viņš, ka Duksis, blēdis,

Vēl nekad nav sēnes ēdis.

Mirce tēlos sniegavīru,

Skursteņslauķi — melnais Miks.

» »

Varenas būs kaķu dzīres,

Runču zēni tālu tiks!

Paši ņaudēs, paši spēlēs

Un viens otram laimes vēlēs..

Tikko tracis vaļā iet —

Duksis rej, Arnis rej

Un, cik jaudas, šurpu skrej!

Ai, pagalam kaķu balle!

Mircei nokrīt sniegā šalle.

Runči augšā kokos sprūk —

Sniegi kūp, un spalvas jūk!

.

ALLIS - PATS!

Nu jau drīz man trešais gads,

Vienmēr saku: «Allis — pats!»

Pats no gultas augšā lecu,

Pats es tētim kāpju plecos

Un kā visi lieli vīri

Zobiņus ar suku tīru.

Pats es sētas kaķus baru,

Malkas šķilu panest varu.

Slauku istabu ar slotu,

Traktoru pats labot protu.

Zaļu burkānu pats graužu,

Vecmāmiņai klēpī snaužu.

Vakaros sev klusi dūcu

Miega dziesmiņu es pats.

Lai jau brīnās trešais gads

— Allis visu dara pats!

LUDZU, ATBILDIET!

Kāpēc zilkurpītes zilas?

Kurš tās kājās velk un iet?

Princesīte stikla pilī?

Lielie ļaudis, atbildiet!

Un vai biškrēsliņos brūnos

Tikai bites sēdēt drīkst?

Vai pār bērzlapītēm vienmēr

Zaļi bērzu zari līkst?

Vai no raspodiņu krūzēm

Saule limonādi dzer?

Un vai saulespuķe garā

Ceļamkrānu pāraugt cer?

Vai ar lillā uzpirksteni

Vasariņa kleitu šūs?

Un vai ložņa puķu zirnis

Vienmēr puķu dobē būs?

Ļaudis lielie,

ļaudis gudrie,

Lūdzu, atbildiet!

.

GRŪTS UZDEVUMS

Tētis teic, ka māsiņu

Nosaukšot par Gaidu.

Māsiņa vēl nerunā,

Tikai brēc vai smaida.

Viņa nevar pateikt «nē»,

Nevar piekrist arī;

Varbūt labāk pagaidīt

Citu pavasari?

.

LŪGUMS SAULĪTEI

Māmiņai drīz svētku diena,

Dārzā — zieda vēl neviena ..

Saulīt, saulīt, debess juma

Apēd sniega saldējumu!

Atver sniega pulkstenīšus —

Baltos medus biķerīšus!

Saldo miegu pievārēšu,

Zābaciņos aizbrist spēšu, —

Kamēr māmiņa vēl čučēs,

Ziedus dāvāšu un bučas.

Tētis šoreiz nenāks līdz.

Saulīt, tev man jāpalīdz!

.

APRĪLIS

Koku kublos bērzu sulas

Salietas ir Aprīlim.

Zaķi iedzer saldo dziru —

Lec līdz pašam Mēnesim.

Cik tik spēka, zaķi lēkā,

Cik tik spēka, zaķi lielās:

Visiem uzskrullētas ūsas,

Visi sajauc

Meža ielas.

Noreibst zaķi, apskurbst zaķi,

Sajauc ceļus cilpu cilpās.

Meža milicijas strazdi

Dzeltenas ceļ gaisā svilpes.

Strazdi svilpo, zaķi cilpo,

Vizbulītes zied pa trim!

Cik daudz baltu bērzu koku,

Cik daudz zilu zaķu loku,

Cik daudz nebēdīgu joku

Mūsu draugam Aprīlim!

.

PIENENĪTE

Tev pie rokas, māmulīte,

Es kā maza pienenīte

Šūpojos pie saules stara.

Dzeltenas man biželes,

Pienenīšu kleitiņa.

Silti, silti saules stari,

Zieds pie zieda — pienenīšu.

Māmiņ, paslēpšos es tīšām

Vai tu mani atrast vari?

.

MAIJA BALONIŅŠ

Man ir dzeltens baloniņš — Tālu aizlidot var viņš.

Lidos jūrām, zemēm pāri, Saulei līdzi — sildīt āri;

Visu tautu bērnus sveiks, Visiem labasdienas teiks!

.

GUDRĀS BEZDELĪGAS

Bezdelīgas augstu lido —

Nemanāmi spārnus cilā:

Rīt būs debess zila, zila,

Saule, apaļa un spoža,

Ripos pašā debessvidū —

Lido, bezdelīgas lido!

Bezdelīgas zemu šaudās —

Allim žāvas nāk un raudas:

Būs kā dižciltīgam princim

Jāsēž istabā ar minci!

Kā aiz loga lietus līst,

Abiem apniks vērot rīt.

Tā jau gadiem — vidžuvitl —

Bezdelīgas laiku rāda.

Vecaistētis viņām tic —

īpaši kad dārzā strādā.

Kas gan laiku noteikt spēs,

Kad būs gudrās bezdelīgas

Tālu siltās ārzemēs?

.

CĪRULIS

Cīrulim sidraba dziesmiņa

Sidraba trellīšus kaisa:

Virs uzartā tīruma

Maija saulītē —

Augstu, augstu gaisā.

Kāpēc tik priecīgs cīrulis?

Dzīvot tam ir maza bēda:

Cīrulis mājiņu uzceļ,

Cīrulis bērniņus perē

Kumeļa iemītā pēdā.

.

CIBRIC, CIBRIC!

Cibric, cibric, cibric!

Kā lai zaķiem tic ? —

Apgrauztas ir kāpostgalvas,

Ābelītes raud . . .

Kāpostvagas sargā Duksis,

Ābeļdārzu — Dingo.

Zaķis laukiem pāri joņo,

Izšauts kā no lingas.

Lūpai drebot, apzvēr blēdis,

Ka ne viņš, bet cits —

Cukurkāpostgalvas ēdis,

Ābelītēm mizu plēsis . ..

Un —

Cibric, cibric!

Kā lai zaķiem tic?

.

GAIĻUPIESIS

Laukmalā, kur auga kvieši,

Pazuda reiz gailim pieši.

Gailis sauca: „Kikuregā!

Tekat, tekat palīgā!”

Skrēja vistiņas un cāļi,

Vecie gaiļi — ģenerāļi.

Kašājās tur rads pēc rada,

Tomēr piešus neatrada.

Saki, gailīt, — vai tas tiesa,

Ka tur katru pavasari

Uzplaukst varens gaiļupiesis?

.

GAIĻA DZIESMIŅA

Kikaregū!

Cik rīts aust skanīgs!

Izdzeniet upmalā gotiņas, gani!

Kikaregū!

Diena būs dzidra!

Lēkājiet, jēriņi, rasas sidrabā!

Kikaregū!

Cik saule droša!

Ielaužas kūtsdurvīs silta un koša.

Vistiņas manas, no laktas leciet!

Žigli aiz laidara kaņepēs teciet!

Kikaregū!

Cik saldi graudi!

Celieties, celieties, kolhoza ļaudis!

.

strīds ar ruksīti

Ruksis, ruksis — sivēntiņš —

Aste tam kā gredzentiņš.

Apaļš, rozā šņukuriņš,

Ko pa zemi meklē viņš?

Šniku, šniku, šniku, šnaks!

Ruksit, vai tu beigsi rakt?

Pienenīšu saknes saldas

Katru dienu tev ir galdā.

Ruksit, vai tev nepietiks,

Ja tev lapas priekšā liks?

Neatļaušu ilgāk es

Postīt savas pienenes!

,

IVETIŅAS PASTS

Tēvocim es vēstules

Rakstu katru dienu.

Tēvocis man tālu mīt —

Tur, aiz mežu sienām.

Markas pati zīmēju.

Līmi maisu, līmēju.

Pati metu kastītē,

Pati iznēsāju.

Nav nekad par smagu nasta —

Tā, lūk, vajag strādāt pastam!

VĪRU VALODA

Man tētis uz kuģa

Droši tur stūri:

Viņš apbraucis visas

Pasaules jūras.

Kad tētis nāk mājās,

Mēs galdu klājam.

Kā spārni uz ostu

Nes mani kājas.

Var māmiņa smieties,

Var māmiņa rāties,

Tētim es gribu

Līdzināties.

Tētis jautā: „Amund,

Kā vīriem ap dūšu?”

„Uz jūras — kapteinis,

Krastā — šoferis būšu.

.

KUĢI

Jūra zila,

Kuģu daudz:

Sazini, kā kuru sauc.

Kurp tie vienmēr brauc un brauc?

Vienu droši zinu es:

Lielie kuģi zvejo siļķes.

Mazie — zvejo sardīnes.

.

SESTDIENA

Pieneņu mauriņā

Lidinās taureni.

Pienenu mauriņā

Mazgāju lelles.

Šļakatas lido,

Vizuļo putas —

Saule no augšas

Uzdod mums sutu.

Vaigus un mutes,

Rokas un kājas

Ar beržamo suku

Beržu bez stājas.

Kleitas uz virves žāvetas tiek.

Lellēm mauriņā sauļoties prieks.

.

.

STRĀDĪGAIS JĀNELIS

Viena poga — zemeņoga.

Cita poga — melleņoga.

Lielās pogas, mazās pogas

Jāizšķiro ir!

Pogas, sarkanas un zilas,

Pogas, dzeltenas un zaļas,

Man nav vaļas,

Man nav vaļas!

Brālim Ingum tur nav daļas:

Šķirot raibo pogu kasti —

Tas tik amats ir!

Māmiņa kad kleitu šūs,

Puse pogu projām būs!

II

Katra nagla saulē mirdz:

Mūsu tētis māju būvēs —

Naglas sitīs, skrūves skrūvēs.

Naglas asas, bet lai kā —

Tētim jā iet palīgā!

Lielās naglas, mazās naglas

Jāizškiro ir!

Ziniet, īsta naglu kaste —

Vīru manta ir!

.

OGOŠANA

Avenēm rozā cepures,

Jāņogām — sarkanas krelles.

Ejam tās bieži apciemot —

Līdzi paņemam lelles.

Lelles saldi diendusu snauž.

Avenes garšo labi.

Cik to aveņu dārzā mīt —

Saskaitījām pa abiem.

Vēlāk mums ar Jāneli puncī

Skrāpējās saniknots runcis.

.

ANITAS GLEZNU IZSTĀDE

Vecmāmiņ, — ko tu brīnies?

Tā ir ābele, ābolu pilna:

Neredz zara neviena.

Vectētiņa mājai

Dūmi uz leju veļas:

Vectētiņš kurina krāsni

Miglainā rudens dienā.

Tā vista — man oliņas dēj,

Tas gailis — lec deviņos laktā.

Bet tas gurķis, sariem apaudzis,

Vecmāmiņ, ir tavs kaktuss.

Ja bildēs tu redzi zaķus,

Kādi vēl mežā nav manīti,—

Skaties, zem bildēm būs paraksts

Lieliem burtiem: ANITA.

.

OKTOBRENI

Liepu lapas bariem lido —

Oktobris būs drīz.

Soļojam pa ielas vidu:

Viens, divi, trīs!

Kreiso kāju, labo kāju!

Andri, nesajauc!

Ilzīt, Andrīt, vēlreiz sāksim

Tā, ka iela klaudz:

Viens, divi, trīs!

Viens, divi, trīs!

Oktobris būs drīz!

.

MANA SALĪDZINĀMA ĀBECE

,,A” — ir tāds kā jumtiņš,

,,B" — ir kliņģeris (Sen jau būtu viņam galu nograuzis!),

,,C” — ir mēnessrags, Spoža zelta, smags!

,,D” — ir šaujamloks (Ja to uzvilktu, Plūmei trāpītu!),

,,E” — nu tas ir joks!

.

MIŠUKS

Mišuks, Mišuks — brūnais lācis —

Nebūs tas no meža nācis.

Reizē ēdam brokastis,

Reizē — vakariņas.

Gultiņā, kad nenāk miegs,

Ņemu blakus viņu.

Rītos Mišuks aizdzen miegu,

Palīdz tētim atrakt sniegu,

Kad uz dārziņu es skrēju.

Gaida mājās laipnu seju.

Bet, kad kamols kaklā krājas,

Apkampju un izraudājos.

Mišuks — labais, gudrais lācis

Laikam Meža Skolā mācās.

.

PIRTS

Lai tik snieg!

Lai tik snieg!

Varbūt visu dienu snigs:

Zvirbuļpāris Žviks un Žvika

Reizi gadā pirtī tiks!

Nav tur lāvu,

nav tur dušas,

Bērzu slotas sakaltušas:

Saule atnāk, uzmet garu.

Peras zvirbuļi ar sparu —

Sniegā paliek kvēpi, pelni,

Skursteņdūmi gadu melni.

Žviks un Žvika čivina

Un ar spārniem plivina —

Balts pa gaisu griežas sniegs.

Kaķei Mircei traucēts miegs:

Viņai sapņos peles rādās,

Bet visbiežāk — peļu ādas.

Čiv-čirik! Čiv-čirik!

— Nu tiem zvirbulēniem tiks! —

Čiv-čirik! Čiv-čirik!

Aizspurdz Žvika,

aizspurdz Žviks.

.

MAKŠĶERNIEKS

Spainī spārdās divas

Varen spožas zivis.

Murim zaļās acis

Puspiemiegtas laistās:

Runčuks grasās vienu

Ēst ar saldu pienu.

Ņurrā, gaisu ošņā,

Iemērc spainī ķepu.

Skic, vai bēgsi projām!

Dabūsi vēl klepu!

.

JAUNGADA EGLĪTE

Zaļa, kupla eglīte

Ienāk mūsu mājās.

Saka klusi: «Labvakar!»

Nostājas uz kājas.

Skujas smaržo, sveces mirdz.

Augstu zarā droši uzkāpj

Brūna piparkūku sirds.

Atlec zaķis — garausis —

Burkānu nav aizmirsis!

Vāverīte atnes riekstus,

Brūnais Miška — avenes.

Sarkanas un zaļas rotas

Egles zaros lieku es.

Brīnos pats, cik draugu daudz,

Salaveci, žiglāk brauc!

.

BEZPAJUMTNIEKS

Vienrīt mūsu malkas šķūnī

Snauda kaķis balts.

Paver aci, aizver aci —

Nu var snigt un salt!

Kaķim tur ir silti, labi:

Katra pele der.

Un neviens tam nenes pienu

Peles jāizķer!

Tikai man nav sirdij miera:

Kāpēc neguli uz iera?

Kāpēc nemal dzirnavas?

Kāpēc mūsu šķūnī nakšņo, —

Vai tev gultas nav nemaz?

.

AR SAULĪTI

Kad esmu ar saulīti draugos —

Tūdaļ kļūst sarkans snīpis.

Un karstajās smiltīs gribas

Laisties uz sāniem slīpi.

Mati — man izbalo balti,

Un sārti un brūni kļūst vaigi.

Kā odi vasaras raibumi

Lepni pa snīpi staigā.

Es tomēr ar saulīti draugos, —

Ar saulīti liels es augu!

.

SATURS

Miega pelītes Karnevāls . . .

Allis — pats! . .

Lūdzu, atbildiet! . Grūts uzdevums . Lūgums saulītei . Aprīlis .... Pienenīte . . .

Maija baloniņš . Gudrās bezdelīgas Cīrulis .... Cibric, cibric! . .

Gaijupiesis Gaiļa dziesmiņa . Strīds ar ruksi . .

Ivetiņas pasts . .

Vīru valoda . . .

Kuģi......

Sestdiena .... Strādīgais Jānelis Ogošana .... Anitas gleznu izstāde Oktobrēni .... Mana salīdzināmā ābece ....

Mišuks.....

Pirts......

Makšķernieks . . .

Jaungada eglīte . Bezpajumtnieks .

Ar saulīti ....

Яна Карловна Море Я САМ!

Стихи для детей

Издательство «Лиесма». Рига 1972 На латышском языке Художник 3. Камлвр

Jana Kārļa m. More.

ALUS — PATS!

Redaktori I. Lasmanis. Māksi, redaktors H. Purviņi. Tehn. redaktore D. Radziņa. Korektore I. Kopiņa. Nodota salikšanai 1972. g- 10. janvāri. Parakstīta iespiešanai 1972. g. 24. augustā. Ofseta pap. Nr. 1, formāts 70X34/16. 2,5 fiz. iespiedi.; 2,73 uzsk. iespiedi.; 1,62 izdevn. I. Metiens 33 000 eks. Maksā 13 kap. Izdevniecība ««Liesma» Rīgā, Padomju bulv. 24. Izdevn. Nr. 25037/B-147. Iespiesta Latvijas PSR Ministru Padomes Valsts izdevniecību, poligrāfijas un grāmatu tirdzniecības lietu komitejas Rīgas Paraugtipogrāfijā

Vienības gatvē 11. Pasūt. Nr. 759.

Content

More Jana Allis-pats

MIEGA PELĪTES

KARNEVALS

ALLIS - PATS!

LUDZU, ATBILDIET!

GRŪTS UZDEVUMS

LŪGUMS SAULĪTEI

APRĪLIS

PIENENĪTE

MAIJA BALONIŅŠ

GUDRĀS BEZDELĪGAS

CĪRULIS

CIBRIC, CIBRIC!

GAIĻUPIESIS

GAIĻA DZIESMIŅA

strīds ar ruksīti

IVETIŅAS PASTS

VĪRU VALODA

KUĢI

SESTDIENA

STRĀDĪGAIS JĀNELIS

OGOŠANA

ANITAS GLEZNU IZSTĀDE

OKTOBRENI

MANA SALĪDZINĀMA ĀBECE

MIŠUKS

PIRTS

MAKŠĶERNIEKS

JAUNGADA EGLĪTE

BEZPAJUMTNIEKS

AR SAULĪTI

SATURS